Μελέτη της συσχέτισης της βιταμίνης D στη μητέρα και στο νεογνό κατά τον τοκετό με την ομοιοστασία του ασβεστίου και τα σωματομετρικά χαρακτηριστικά του νεογνού
Authors: Καρράς Σπυρίδων 
Published: August 2021

ΠερίληψηΕισαγωγή. Μετά τη σύλληψη, το αναπτυσσόμενο έμβρυο βρίσκεται κάτω από την επίδραση μιας συνέχειας βιολογικών γεγονότων που επιτρέπουν την ενδομήτρια ανάπτυξη.Δεδομένα από μελέτες σε ζώα και ανθρώπους ενοχοποιούν την έλλειψη βιταμίνης D κατά την εγκυμοσύνη, ως ένα σημαντικό παράγοντα κινδύνου για δυσμενείς εκβάσεις στην υγεία του εμβρύου και του νεογνού. Επιπρόσθετα, η υποβιταμίνωση D έχει θεωρηθεί ως παράγοντας εμφάνισης επιπλοκών στη μητέρα κατά τη διάρκεια της εγκυμοσύνης και μετά τον τοκετό. Σκοπός. Η μελέτη αυτή είχε στόχο μια συνολική θεώρηση των υπαρχόντων δεδομένων που αφορούν στο ρόλο που διαδραματίζουν τα μητρικά επίπεδα βιταμίνης D κατά τον τοκετό,στα σωματομετρικά χαρακτηριστικά του νεογνού,καθώς και τη μελέτη της αλληελπίδρασης μητρικών και νεογνικών επιπέδων βιταμίνης D κατά τον τοκετό.Ασθενείς και μέθοδοι. Προκειμένου να απαντηθούν τα ερευνητικά ερωτήματα σχεδιάστηκαν τρεις επιμέρους μελέτες. 1.Μια συστηματική ανασκόπηση προκειμένου να συγκεντρωθούν και να αναλυθούν κριτικά, τα υπάρχοντα δεδομένα αναφορικά με την επίδραση των μητρικών επιπέδων βιταμίνης D κατά την κύηση και των σωματομετρικών χαρακτηριστικών του νεογνού.2.Μια μελέτη κοόρτης όπου συμπεριλήφθησαν 190 ζεύγη μητέρας – νεογνού. Σε αυτό το δείγμα έγινε λεπτομερής μελέτη των βιομεταβολιτών της βιταμίνης D σε μητέρα και νεογνό,μέσω λήψης αίματος από την επίτοκο και τον ομφάλιο λώρο κατά τον τοκετό. Στη συνέχεια, έγινε λεπτομερής ανθρωπομετρική μελέτη των απογόνων και συσχέτιση πιθανών επιδράσεων των μητρικών αλλά και νεογνικών επιπέδων βιταμίνης D στη σωματομετρία του νεογνού.3.Σε μια υποομάδα της κοόρτης αυτής έγινε λεπτομερής καταγραφή των συσχετίσεων των μητρικών και νεογνικών συγκεντρώσεων βιταμίνης D και καταγράφηκε ένα μοντέλο πρόβλεψης των νεογνικών επιπέδων βιταμίνης D.Αποτελέσματα.1.Συστηματική ανασκόπηση: Τριάντα συνολικά μελέτες πληρούσαν τα κριτήρια εισόδου στη συστηματική ανασκόπηση. Διαπιστώθηκε ευρεία γεωγραφική κατανομή. Εκ του συνόλου 7 μελέτες ήταν παρεμβασης και 23 παρατήρησης. Χορηγήθηκαν χολικαλσιφερόλη και εργοκαλσιφερόλη. Θετική συσχέτιση μεταξύ των μητρικών επιπέδων βιταμίνης D και της νεογνικής ανθρωπομετρίας καταγράφηκε σε 3 μελέτες παρέμβασης. Το βάρος γέννησης και το ύψος γέννησης ήταν σημαντικά μεγαλύτερα για νεογνά στην ομάδα της βιταμίνης D με μέση διαφορά: 107.6 g (95% CI 59,9 έως 155,3 g) και 0,3 cm (95% CI 0,10 - 0,41 cm), αντίστοιχα. Μια μελέτη διαπίστωσε συσχέτιση μόνο μεταξύ των συγκεντρώσεων βιταμίνης D και της πρόσθιας πηγή του κρανίου. Στις μελέτες παρατήρησης, 10 βρήκαν θετική συσχέτιση, και οι υπόλοιπες οκτώ αρνητική. Από τις υπόλοιπες πέντε, οι τρεις μελέτες δεν είχαν σχεδιαστεί για το σκοπό αυτό, και οι δύο δεν ήταν σε θέση να δώσουν σαφή αποτελέσματα. Λόγω του διαφορετικού σχεδιασμού και της ετερογένειας (πληθυσμός, παρέμβαση, δόσεις, χρόνος των μετρήσεων, δεδομένα) οι μελέτες δεν ήταν σε θέση να υποβληθούν σε μετα-ανάλυση.2.Μεταξύ των διαφορετικών ομάδων κατανομής βιταμίνης D (έλλειψη, ανεπάρκεια, επάρκεια) μητέρων και νεογνών δε διαπιστώθηκε στατιστικά σημαντική συσχέτιση μεταξύ των επιπέδων βιταμίνης D και της σωματομετρίας του νεογνού κατά τον τοκετό.3.Παρατηρήθηκε μια παρόμοια κατανομή στις μητρικές και νεογνικές συγκεντρώσεις της 25(OH)D, υποδεικνύοντας ότι η 25(OH)D3 είναι η κυρίαρχη μορφή της κυκλοφορούσας βιταμίνης D τόσο στις μητέρες όσο και στα νεογνά. Τα επιμερή αντιπροσωπεύουν περίπου 25% των συγκεντρώσεων Βιταμίνης D που μετρήθηκαν, τόσο στις μητέρες όσο και στα νεογνά, και ότι ακολουθούν παρόμοιες τάσεις κατανομής. Μεγάλες ατομικές διακυμάνσεις στην περιεκτικότητα των επιμερών καταγράφηκαν στις συγκεντρώσεις βιταμίνης D, κυμαινόμενες από 0% έως 100%, με το 63.8% των μητέρων και το 67.8% των νεογνών να παρουσιάζουν αναλογία επιμερών προς ολικής βιταμίνης D στο επίπεδο του 25% ή λιγότερο. Ο βιοδραστικός, εάν υπάρχει, ρόλος τους στην αλληλεπίδραση μητέρας-νεογνού σε ότι αφορά τα επίπεδα της βιταμίνης D σε μητέρες και νεογνά, αναμένεται να προσδιοριστεί σε μελλοντικές μελέτες. Συμπεράσματα. 1.Οι μητρικές και νεογνικές συγκεντρώσεις της βιταμίνης D επιδρούν στα σωματομετρικά χαρακτηριστικά του νεογνού (βάρος γέννησης, ύψος).2.Στην παρούσα μελέτη παρατήρησης δεν καταγράφηκε συσχέτιση μεταξύ των μητρικών και νεογνικών επιπέδων βιταμίνης D και της σωματομετρίας νεογνού.3.Οι μητρικές συγκεντρώσεις βιταμίνης D επηρεάζουν τις μητρικές. Τα επιμερή παρουσιάζουν διακύμανση σε κάθε δείγμα και θα πρέπει να λαμβάνονται υπόψιν.